
Fylkesmannen i Oppland

Miljøvernavdelingen

Nordre Land kommune

Postboks 173

2882 DOKKA

Deres referanse
Vår referanse
Vår dato


2005/6025  433.52  JKA


Fellingstillatelse på gaupe i Nordre Land

Fylkesmannen viser til søknad av 16.09.2005 fra Nordsinni Østås sausankelag om fellingstillatelse på gaupe i deler av Nordre Land kommune. Søknaden ble oversendt oss fra Nordre Land kommune på telefaks. Vi viser også til samtaler samme dag med leder i sankelaget, Bjarne Bjørkebakke, og Merete Glorvigen og Werner Sveum i kommunen. 

Vedtak

Fylkesmannen gir med dette Nordre Land kommune fellingstillatelse på ei gaupe i deler av Nordre Land kommune fra 16. september kl 17:30 til 30. september 2005 kl 12:00.

Vedtaket ble gitt muntlig til sankelaget og kommunen 16.09.2005.  

Bakgrunn og begrunnelse

Vedtaket er fattet med hjemmel i Lov av 29. mai 1981 om viltet (Viltloven) og Forskrift av 18.03.2005 om forvaltning av rovvilt. Vi viser også til rovviltnemnda i region 3 (Oppland) sitt vedtak der de fastsatte en kvote på to betinga fellingstillatelser på gaupe, hvorav maksimalt ett voksent hunndyr, for perioden 8. juni 2005- 15. februar 2006. Pr i dag er ingen gaupe felt. Fylkesmannen er etter § 9 i rovviltforskriften gitt myndighet til å iverksette betinget skadefelling for å forhindre framtidig skade, innenfor rammen av kvote for betinget skadefelling gitt av Rovviltnemnda, jf. forskriftens § 8. 

Generelt

Fellingstillatelse gis for å forhindre at rovvilt gjør skade på bufe og tamrein. Ved vurdering av om det skal gis tillatelse til skadefelling skal det legges vekt på føringene i regional forvaltningsplan. Rovviltnemnda i Oppland har foreløpig ikke ferdigstilt forvaltningsplanen. Felling kan bare gjennomføres dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a) områdets betydning som beitemark

b) skadenes omfang og utvikling

c) potensialet for framtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. 

Den aktuelle situasjonen

For region 3 (Oppland) er det fastsatt et bestandsmål på 5 ynglinger av gaupe. I perioden 2002-2004 og 2003-2005 ble det registrert henholdsvis 5 og 4 årlige ynglinger i snitt.  

I følge Statens naturoppsyn (SNO) er det registrert 14 sau med gaupe som antatt/dokumentert skadevolder i det aktuelle området i sommer, hvorav 12 etter 15. august (nesten alle på innmark).  

I følge sankelaget har de om lag 2000 sau og lam på beite i området.     

Når sau går på inngjerdet område pleier de å være mindre utsatt for tap til rovvilt. Her er det imidlertid en god del sau som er registrert tatt på inngjerdet område. Sauene vil gå på innmark/kulturbeite til sent i oktober i følge beitelagslederen. 

Konklusjon

Fylkesmannen anser at potensialet for videre tap i området er relativt stort, og finner ingen annen tilfredsstillende løsning for å hindre videre tap enn å iverksette fellingstillatelse.    

Vilkår

1. Tillatt område for felling er de deler av Nordre Land kommune som er nord for RV 33, vest for RV 250, øst for kommunegrensa mot Etnedal og sør for ei rett linje fra der elva Leppa krysser kommunegrensa mot Etnedal og til veikryss RV 250/RV 249 ved Svingstad. Kart er vedlagt. Fylkesmannen kan endre områdeavgrensningen dersom skadeforløpet tilsier det. 
2. Fellingstillatelsen gjelder for tidsrommet 16.09.2005 kl. 17:30 til 30.09.2005 kl. 12:00.

Dersom det gis fellingstillatelser i flere områder samtidig, kan fellingstillatelsen inndras umiddelbart om felling skjer i et annet område.

3. Det skal kun benyttes våpen og ammunisjon som tilfredsstiller kravene til jakt på gaupe, jf Forskrift av 22.03.2002 om utøvelse av jakt og fangst.

4. For bruk av løs hund under fellingsforsøket, må kommunen gi dispensasjon fra båndtvangsregelen etter hundeloven av 04.07.2003 nr 74.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf § 27 i Forskrift av 22.03.2002 om utøvelse av jakt og fangst. Ansvarlig fellingsleder skal rapportere hver tredje dag om fellingsforsøket til fylkesmannen, på telefon 61 26 60 57 eller 977 37 223.
6. Tillatelsen gis til kommunen/kommunalt oppnevnt fellingslag, jf fylkesmannens brev av 06.06.2001. Deltakere i fellingslaget skal ha avlagt skyteprøve inneværende jaktår ved bruk av rifle. Det forutsettes at kommunen sørger for at samtlige involverte i fellingsforsøket får en kopi av denne tillatelsen, før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. Ansvarlig fellingsleder kan, dersom det vurderes som aktuelt, selv ta kontakt med SNO for eventuell bistand. Slik bistand kan bestå av kompetanseoppbygging/opplæringstiltak og/eller deltakelse i felt. SNO vil vurdere eventuelle henvendelser bl a med bakgrunn i egen kapasitet.

7. Familiegrupper av gaupe (mor med avkom) er unntatt fra fellingstillatelsen. For å redusere risikoen for felling av slike dyr, er det ikke anledning til å felle dyr dersom flere dyr blir observert sammen. 

8. Felling og forsøk på felling i henhold til denne tillatelse gjennomføres uavhengig av grunneiers jaktrett, jf. Viltlovens § 35.

9. Gaupe felt i medhold av denne tillatelsen er viltfondets eiendom. Etter § 16 i Forskrift om forvaltning av rovvilt, skal jeger fremvise felt dyr for SNO for umiddelbar kontroll, merking og prøvetaking av biologisk materiale, og jeger skal kunne påvise fellingssted etter anmodning fra SNO, politi eller fylkesmann. 

10. Det kan, etter avtale, gis kompensasjon for administrative utgifter på inntil kr 15 000 ved iverksetting av fellingstillatelsen første gang. Siden deltagelse i fellingsforsøket er frivillig, gis det ikke kompensasjon eller lønn til deltagerne. 

Saksopplysninger

Fylkesmannen har orientert leder i rovviltnemnda om saken.   

Vedtaket kan påklages etter reglene i forvaltningsloven innen tre uker, jf vedlagte «Rett til å klage over forvaltningsvedtak». En eventuell klage rettes til Direktoratet for naturforvaltning, men sendes via fylkesmannen. 

Kristin Hille Valla 
Sigurd Tremoen 


avdelingsdirektør

Vedlegg: 

Skjema «Rett til å klage over forvaltningsvedtak» 

Kart over tillatt fellingsområde 

Kopi:
Nordsinni Østås sausankelag v/Bjarne Bjørnebakke, 2870 Dokka 

Rolf Leirvik, Furuvn 33, 2870 Dokka

Rovviltnemndas medlemmer (kun digitalt)

Direktoratet for naturforvaltning (kun digitalt)

Norsk institutt for naturforskning (kun digitalt)

Lensmannen i Nordre Land

Vestoppland politidistrikt
SNO v/Esben Bø, Postboks 94, 2688 Lom (kun digitalt)

Rovviltkontakt Leif Westrum, 2863 Odnes

Rovviltkontakt Per Ivar Stensæter, 2930 Bagn

Rovviltkontakt Ole Knut Steinset, Rute 541, 2890 Etnedal

Oppland Bondelag

Oppland Bonde- og Småbrukarlag

Oppland Sau- og Geitalslag



Fylkesveterinæren for Hedmark og Oppland

Oppland Jeger- og fiskerforbund, Stortorget 1, Pb 124, 2601 Lillehammer

Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo

Foreningen Våre Rovdyr, Pb 195 N-2150 Årnes 

Folkeaksjonen for en ny rovviltpolitikk, Pb 40, 7701 Steinkjer

Fellesaksjonen For Ulv, v/Ener Borg, Konvallveien 34, 0875 Oslo

